শনি ও রবিবার দু’দিন ধরে সমুদ্র উপকূলীয় এলাকায় সতর্কতা জারি করেছে প্রশাসন। গরম থাকলেও রবিবার ছুটির দিন থাকায় দিঘায় পর্যটকদের ভালই ভিড় জমেছে। রবিবার সকাল থেকেই দিঘা সমুদ্র সৈকতে ভিড় ছিল পর্যটকদের। 
দিঘা থানার উদ্যোগে শনিবার থেকেই মাইকিং শুরু হয়েছে সৈকত শহর জুড়ে। এছাড়াও পর্যটকরা যখন সমুদ্রে নামছেন, তাঁদের সাবধান করার জন্য সাইরেন বাজানো হচ্ছে। প্রবল ঝড়ের পাশাপাশি সমুদ্র উত্তাল হতে পারে, তাই পর্যটকরা যাতে বিপর্যয়ের মধ্যে না পড়েন তার জন্য নুলিয়ার সংখ্যাও বাড়ানো হয়েছে। 

এই বিষয়ে অন্যান্য খবর

দিঘার জল থেকে ডাঙায় উঠল বিরল প্রাণী! উত্তেজনা পর্যটকদের


দিঘা থানার ওসি বাসুকিনাথ বন্দ্যোপাধ্যায় বলেন, প্রতিটি ঘাটে সিভিক ভলান্টিয়ার বাড়ানো হয়েছে। বিপর্যয় মোকাবিলা দফতরের সদস্যরাও সজাগ রয়েছেন। 
দেখুন ভিডিও ১
 

কলকাতার তপসিয়া থেকে পরিবারের সঙ্গে ছুটি কাটাতে আসা দীপশিখা চক্রবর্তী বলেন, ‘‘দিঘা এসেছি অনেক বার, কিন্তু জলোচ্ছ্বাস দেখতে পাইনি। আজ যদি দেখতে পাই ভাল লাগবে।’’ 
রবিবার বিকেলের দিক থেকে দিঘার সমুদ্রে জলোচ্ছ্বাস শুরু হতে পারে। পাড়ে আছড়ে পড়তে পারে বড় ঢেউ। সেই কারণেই বাড়তি সতর্ক প্রশাসন। শনিবার থেকে সোমবার দেশের সর্বত্রই সমুদ্র উত্তাল থাকবে বলে আগেই সতর্কতা জারি করেছিল ইন্ডিয়ান ন্যাশনাল সেন্টার ফর ওশ্যান ইনফরমেশন সার্ভিসেস বা ইনকোইস।
দেখুন ভিডিও ২
 

স্নান করতে নেমে পর্যটকরা যাতে সমুদ্রের বেশি গভীরে না যান, সেদিকেই বেশি জোর দিচ্ছে পুলিশ। তবে যতই সতর্কতা জারি থাকুক না কেন, পর্যটকেরা তাঁদের মতোই আনন্দে মেতে রয়েছেন। দিঘা বেড়াতে এসে জলোচ্ছ্বাস হল তা যেন পর্যটকদের কাছে বাড়তি প্রাপ্তি।